Lions stert in die lug voor Loftus-stryd(Foto: GB Jordaan) Ondanks probleme in die Lions se kamp in die aanloop tot hulle wedstryd teen Glasgow Warriors, het hulle veggees getoon en die Skotse span met 35-24 geklop. Die oorwinning is die Lions se eerste in ses wedstryde. Hulle het boonop ŉ bonuspunt gekry en spring op die Verenigde Rugbykampioenskap se punteleer van die 14de tot die 12de plek. Die Lions is nou ses punte agter die span in die agste plek en kan selfs nog die uitspeelrondes haal. Daar was voor die wedstryd heelwat vrae oor wat op Ellispark aan die gang is. Spelers het in ŉ opname baie lae punte gegee vir die afrigterspan en dit was nou nie juis die ideale voorbereiding vir ŉ taai stryd nie. Die tuisspan het goed begin en was teen rustyd met 27-14 voor. Swak dissipline het amper daardie goeie begin in die wiele gery. Edwill van der Merwe and Quan Horn het albei geel kaarte gekry en met 14 minute oor in die wedstryd is Ruan Dreyer met ŉ rooi kaart van die veld af gestuur. Volgende Saterdag is daar weer twee plaaslike tweestryde om na uit te sien. Die Sharks gaan Kaapstad toe om die Stormers, wat steeds tweede op die punteleer is, te probeer klop. Die Lions gaan Loftus toe waar die Bulls sal probeer om te verbeter op hulle huidige sesde plek in die kampioenskap. PUNTEMAKERS: Lions 35 (27) Drieë: Sanele Nohamba, Francke Horn, Manuel Rass, Edwill van der Merwe en Ruan Venter Doelskoppe: Gianni Lombard (2) Strafskoppe: Lombard (2) Glasgow Warriors 24 (14) Drieë: Elias Caven, Cole Forbes, Tom Jordan en Tom Gordon Doelskoppe: Jordan (2)